Moenie bang wees nie, Ek is by jou, moenie bekommerd wees nie, Ek is jou God. Ek versterk jou, Ek help jou, Ek hou jou vas, met my eie hand red Ek jou (Jesaja 41:10).
Toe ek jonk was, was my pa ŉ vlieënier. Soms het ons in hewige storms met donker cumulus-wolke beland. Dit was vreesaanjaend, want jy het nooit geweet hoe jy deur die storms gaan kom nie. Dan het my pa altyd vir ons gesê: “Vertrou die instrumente, nie op my nie.” My pa het op sy opleier vertrou wat ook op die instrumente vertrou het.
Die Bybel leer ons dat hoop die navigeerder, die instrument is wat ons deur die storms van die lewe gaan neem.
Maar ek en jy het ŉ keuse of vrees ons gaan verblind, want dit is wat vrees doen – dit neem jou fokus weg van dit waarin jy glo, behalwe as jy op jou instrumente vertrou.
Dit is ook wat die skrywer in Hebreërs vir ons leer. Op verskeie plekke in dié Bybelboek herinner die skrywer ons dat ons moet vashou aan die Lewensanker, die Instrument en die Een wat voor ons loop.